Folketing
2000-12-08

Jeg har stor respekt for NATO's ledelse, og jeg har stor respekt også for vort eget forsvars efterretningstjeneste, bestemt, dem vil jeg til enhver tid drage til forsvar for om nødvendigt, men at de skulle have evnen til at forudsige 10 års udvikling, at de skulle have den glaskugle eller det kaffegrums, hvori de kan sige noget absolut sikkert eller bare næsten sikkert eller nogenlunde sikkert om, hvad der vil ske i løbet af en periode på 10 år, ville jo forudsætte, at englene havde taget bopæl i vore kroppe her på jorden. Jeg synes, at der langtfra er vokset hvide vinger ud på menneskeheden. Og ligesom der gudskelov kan ske positive overraskelser over en 10-års-periode, og det ser vi da meget gerne, så må vi også konstatere, at der kan, som menneskene og verden er indrettet, også ske meget triste og negative overraskelser. Vi har vismænd på alle mulige områder, og de fleste af dem har svært ved at forudsige udviklingen 1 eller 2 år frem.